ประกาศศูนย์ส่งเสริมศิลปาชีพระหว่างประเทศ(องค์การมหาชน)เรื่องอำนาจหน้าที่ โครงสร้างและการจัดองค์กร วิธีการดำเนินงานของหน่วยงานภายในและสถานที่ติดต่อเพื่อขอรับข้อมูลข่าวสารของศูนย์ส่งเสริมศิลปาชีพระหว่างประเทศพ.ศ. ๒๕๖๑[๑] เพื่อให้เป็นไปตามมาตรา ๗ (๑) (๒) และ (๓)แห่งพระราชบัญญัติข้อมูลข่าวสารของราชการ พ.ศ. ๒๕๔๐ที่เปิดโอกาสให้ประชาชนมีสิทธิเข้าถึงและได้รับรู้ข้อมูลข่าวสารของทางราชการและหน่วยงานของรัฐศูนย์ส่งเสริมศิลปาชีพระหว่างประเทศ ในฐานะองค์การมหาชนสังกัดกระทรวงพาณิชย์ ซึ่งจัดตั้งขึ้นตามพระราชกฤษฎีกาจัดตั้งศูนย์ส่งเสริมศิลปาชีพระหว่างประเทศ(องค์การมหาชน) พ.ศ. ๒๕๔๖ลงวันที่ ๒๐ กันยายน ๒๕๔๖ และได้มีการจัดแบ่งส่วนงานตามข้อบังคับคณะกรรมการบริหารศูนย์ส่งเสริมศิลปาชีพระหว่างประเทศ (องค์การมหาชน)ว่าด้วยการจัดแบ่งส่วนงานของศูนย์ส่งเสริมศิลปาชีพระหว่างประเทศ (องค์การมหาชน)พ.ศ. ๒๕๖๐ ลงวันที่ ๙ กุมภาพันธ์ ๒๕๖๐ผู้อำนวยการศูนย์ส่งเสริมศิลปาชีพระหว่างประเทศ จึงออกประกาศอำนาจหน้าที่โครงสร้างและการจัดองค์กร วิธีการดำเนินงานของหน่วยงานภายในและสถานที่ติดต่อเพื่อขอรับข้อมูลข่าวสารของศูนย์ส่งเสริมศิลปาชีพระหว่างประเทศดังต่อไปนี้๑. อำนาจหน้าที่๑.๑ ดำเนินการบริหารจัดการให้มีการแสดงการประกวด หรือการจำหน่ายศิลปหัตถกรรมพื้นบ้าน๑.๒ พัฒนาผลิตภัณฑ์ศิลปหัตถกรรมพื้นบ้านทั้งในด้านคุณภาพ มาตรฐาน รวมทั้งส่งเสริมภาพลักษณ์ การพัฒนารูปแบบของผลิตภัณฑ์และการบรรจุผลิตภัณฑ์๑.๓ ดำเนินการส่งเสริมสนับสนุนด้านการตลาดการขยายตลาด ทั้งในประเทศ และต่างประเทศ๑.๔ส่งเสริมให้เกิดความเชื่อมโยงและสนับสนุนระหว่างอุตสาหกรรมการผลิตการจำหน่ายผลิตภัณฑ์ศิลปหัตถกรรมพื้นบ้านตลอดจนผสมผสานหรือประยุกต์เทคโนโลยีที่ทันสมัยกับภูมิปัญญาท้องถิ่น๑.๕ พัฒนาฝึกอบรมการบริหาร จัดการ การผลิตการบริหารงานบุคคล การเงิน และการตลาด๑.๖ ดำเนินการสนับสนุนด้านลิขสิทธิ์ สิทธิบัตรและสิทธิในทรัพย์สินทางปัญญาอื่น ๆ๒. โครงสร้างและการจัดองค์กร๒.๑ สายงานยุทธศาสตร์ ประกอบด้วยฝ่ายกลยุทธ์และประเมินผลองค์กร และฝ่ายบริหารความเสี่ยงและเพิ่มประสิทธิภาพองค์กร๒.๒ สายงานส่งเสริมคุณค่าหัตถศิลป์ ประกอบด้วยฝ่ายส่งเสริมคุณค่า ฝ่ายบริหาร องค์ความรู้และนิทรรศการและฝ่ายสมาชิกสัมพันธ์๒.๓ สายงานพัฒนาผลิตภัณฑ์และศักยภาพ ประกอบด้วยฝ่ายวิจัยและพัฒนานวัตศิลป์ ฝ่ายพัฒนาผลิตภัณฑ์ และฝ่ายพัฒนาศักยภาพสมาชิก๒.๔ สายงานพัฒนาการตลาด ประกอบด้วยฝ่ายวิจัยและพัฒนาการตลาด และฝ่ายบริหารกิจกรรมเครือข่ายการตลาด๒.๕ สายงานบริหาร ประกอบด้วย ฝ่ายบัญชี - การเงินและงบประมาณฝ่ายจัดซื้อ และพัสดุ และฝ่ายอำนวยการ๒.๖ ฝ่ายประชาสัมพันธ์และสื่อสารองค์กร๒.๗ ฝ่ายทรัพยากรบุคคลและพัฒนาองค์กร๒.๘ ฝ่ายเทคโนโลยีสารสนเทศ๒.๙ ฝ่ายกฎหมาย๒.๑๐ ฝ่ายเลขานุการผู้อำนวยการ๒.๑๑ ฝ่ายตรวจสอบภายใน๓. วิธีการดำเนินงานของหน่วยงานภายใน๓.๑ สายงานยุทธศาสตร์มีหน้าที่บริหารจัดการงานด้านการวางยุทธศาสตร์ การกำหนดทิศทางและแผนกลยุทธ์องค์กรงานประชุมและงานความร่วมมือ (MOU) ระดับองค์กรทั้งในประเทศและต่างประเทศกำกับติดตามประเมินผลการบริหารความเสี่ยงและบริหารคุณภาพองค์กรตามมาตรฐานสากลโดยวิเคราะห์ข้อมูลรอบด้าน เช่น นโยบายจากภาครัฐและเอกชนให้คำแนะนำในการวางแผนงานและการดำเนินงานตามกลยุทธ์ในแต่ละหน่วยงานภายในองค์กรรวมถึงกำกับดูแลการดำเนินงานให้เป็นไปตามแผนงานที่กำหนดอย่างมีประสิทธิภาพเพื่อให้บรรลุผลตามวิสัยทัศน์ พันธกิจ และยุทธศาสตร์องค์กร๓.๒ สายงานส่งเสริมคุณค่าหัตถศิลป์มีหน้าที่ศึกษาและรวบรวมข้อมูลเกี่ยวกับผู้ประกอบการศิลปหัตถกรรมไทย ดำเนินการยกย่องเชิดชูครูรวมถึงการประชาสัมพันธ์ผลงาน และเผยแพร่ภูมิปัญญาให้เป็นที่รู้จักอย่างกว้างขวางดำเนินการสำรวจ และจัดทำสำมะโนผู้ประกอบการศิลปหัตถกรรม สมาคมและเครือข่ายโดยปรับปรุงฐานข้อมูลให้เป็นปัจจุบันยกระดับมาตรฐานงานศิลปหัตถกรรมของครูและสมาชิกเพื่อสร้างการยอมรับในระดับสากลทำหน้าที่เป็นศูนย์ข้อมูลองค์ความรู้ ส่งเสริมการรับรู้สร้างความตระหนักในคุณค่าและสร้างความเข้าใจในงานศิลปหัตถกรรมไทยพัฒนาช่องทางการให้บริการข้อมูลและองค์ความรู้ผ่านการบริการแหล่งความรู้เช่น การบริการห้องสมุด การจัดทำหอนิทรรศการ สื่อสิ่งพิมพ์ วิทยุ โทรทัศน์และสื่ออิเล็กทรอนิกส์ ส่งเสริมการจัดเวทีเสวนาด้านศิลปหัตถกรรมไทยและต่างประเทศรวมทั้งส่งเสริมด้านศิลปหัตถกรรมไทยร่วมกับหน่วยงานที่เกี่ยวข้องเพื่อให้มีการสืบสานงานศิลปหัตถกรรมไทยตามยุทธศาสตร์ของศูนย์๓.๓ สายงานพัฒนาผลิตภัณฑ์และศักยภาพมีหน้าที่บริหารจัดการงานด้านการวิจัย องค์ความรู้ภูมิปัญญาและเทคโนโลยีที่เกี่ยวข้องกับงานศิลปหัตถกรรมวิเคราะห์แนวโน้มความต้องการของผู้ซื้อด้านรูปแบบและประโยชน์ใช้งานศึกษาและพัฒนาผลิตภัณฑ์เพื่อต่อยอดเชิงพาณิชย์ จัดให้มีการประกวดผลิตภัณฑ์นวัตศิลป์ในระดับประเทศและนานาชาติโดยมุ่งเน้นความแตกต่างที่เป็นเอกลักษณ์มีความคิดสร้างสรรค์สามารถตอบสนองความต้องการของผู้ซื้อได้ ส่งเสริมการสร้างแบรนด์ (ตราสินค้า)ของตนเอง และทำการเชื่อมโยงผู้ประกอบการ/สมาชิกในห่วงโซ่มูลค่าให้ความรู้เรื่องทรัพย์สิน ทางปัญญา และผลักดันให้มีการจดทะเบียนทรัพย์สินทางปัญญารวมทั้งดำเนินการพัฒนาศักยภาพ การออกแบบผลิตภัณฑ์และทักษะด้านต่าง ๆ ของครู ชุมชนหัตถกรรมและสมาชิกเพื่อยกระดับผลงานสร้างโอกาสทางธุรกิจ และสนับสนุนงานตามยุทธศาสตร์ของศูนย์๓.๔ สายงานพัฒนาการตลาดมีหน้าที่บริหารจัดการงานด้านการศึกษา วิจัยและพัฒนาการตลาดศิลปหัตถกรรมทั้งในและต่างประเทศส่งเสริมและประชาสัมพันธ์ให้คนรู้จัก และยอมรับงานศิลปหัตถกรรมไทยสร้างการรับรู้และการยอมรับในผลิตภัณฑ์ SACICT รวมทั้งผลิตภัณฑ์ศิลปหัตถกรรมของครูและสมาชิก ส่งเสริมการบริโภคงานหัตถศิลป์ให้กว้างขวางทั้งในประเทศและต่างประเทศ สนับสนุนให้ผู้ประกอบการเข้าถึงตลาดเช่น การจับคู่ธุรกิจ การพัฒนาช่องทางการตลาดใหม่ ๆ โดยใช้ประโยชน์จากเทคโนโลยีสารสนเทศ การเชื่อมโยงผู้ผลิตกับผู้ขายและส่งเสริมผลิตภัณฑ์ของชุมชนหัตถกรรม ให้มีโอกาสขยายตลาดและเติบโตอย่างยั่งยืนสร้างความร่วมมือกับหน่วยงาน/องค์กรต่างๆ ในการเผยแพร่ศิลปหัตถกรรมไทย สร้างเครือข่ายทั้งในและต่างประเทศในการจัดกิจกรรมแลกเปลี่ยนหรือเผยแพร่ศิลปหัตถกรรมดำเนินกิจกรรมการบริหารลูกค้าสัมพันธ์และความรับผิดชอบต่อสังคมให้สำเร็จตามยุทธศาสตร์ของศูนย์๓.๕ สายงานบริหารมีหน้าที่บริหารจัดการงานด้านการกำกับดูแลและสนับสนุนงานด้านการบริหารในภาพรวมได้แก่ งานบัญชีและการเงิน ควบคุมและจัดทำบันทึกทางบัญชีและการเงินการจัดทำคำของบประมาณและการกำกับการบริหารงบประมาณ ด้วยความละเอียดรอบคอบและโปร่งใสกำกับดูแลตรวจสอบการอนุมัติรายการด้านบัญชีและการเงินให้เป็นไปตามนโยบายบัญชีและระเบียบของศูนย์บริหารงานจัดซื้อและพัสดุรวมทั้งการบริหารงานด้านอำนวยการ เช่น งานธุรการ งานพิธีการ งานบริหารอาคารสถานที่งานบริการยานพาหนะกำหนดมาตรการประหยัดพลังงานภายในองค์กรและสนับสนุนการดำเนินงานตามยุทธศาสตร์ของศูนย์๓.๖ ฝ่ายประชาสัมพันธ์และสื่อสารองค์กรมีหน้าที่ศึกษาและวางกลยุทธ์การประชาสัมพันธ์และสื่อสารภาพลักษณ์ขององค์กรทิศทางการดำเนินงานและกิจกรรมขององค์กรผ่านช่องทางต่าง ๆเพื่อให้กลุ่มเป้าหมายทราบเกี่ยวกับบทบาทภารกิจและกิจกรรมที่ศูนย์ดำเนินการให้เป็นที่รู้จักและรับรู้อย่างกว้างขวางพัฒนารูปแบบสื่อต่าง ๆและเครื่องมือที่เหมาะสมในการประชาสัมพันธ์ผลงานของศูนย์และผลิตภัณฑ์ศิลปหัตถกรรมของศูนย์ให้เป็นที่ยอมรับของกลุ่มเป้าหมายให้คำปรึกษาและสนับสนุนแก่หน่วยงานต่าง ๆ ภายในองค์กร เพื่อให้การประชาสัมพันธ์ที่เป็นไปในทิศทางเดียวกัน๓.๗ ฝ่ายทรัพยากรบุคคลและพัฒนาองค์กรมีหน้าที่จัดทำแผนอัตรากำลังคนให้รองรับ กับแผนยุทธศาสตร์องค์กรสรรหาและคัดเลือกบุคลากรที่มีความรู้ความสามารถ สำรวจความต้องการในการฝึกอบรม พัฒนาสมรรถนะให้กับบุคลากรในทุกตำแหน่งงานจัดทำเส้นทางความก้าวหน้าในสายอาชีพและผังทดแทนตำแหน่งงานรวมทั้งส่งเสริมให้บุคลากรทุกระดับปฏิบัติตามค่านิยม และวัฒนธรรมขององค์กรให้คำปรึกษาและสนับสนุนด้านทรัพยากรบุคคลและการพัฒนาองค์กรแก่หน่วยงานต่าง ๆ ภายในองค์กร๓.๘ ฝ่ายเทคโนโลยีสารสนเทศ มีหน้าที่จัดทำแผนแม่บทแผนงานและโครงการต่าง ๆเกี่ยวกับการพัฒนาระบบเทคโนโลยีสารสนเทศที่สอดคล้องกับแผนแม่บทและเหมาะสมต่อการเพิ่มประสิทธิภาพการบริหารงานตามยุทธศาสตร์และภารกิจของศูนย์จัดหาฮาร์ดแวร์และซอฟต์แวร์บำรุงรักษาและซ่อมเครื่องคอมพิวเตอร์และอุปกรณ์รวมทั้งระบบเครือข่ายและระบบรักษาความปลอดภัยและอื่น ๆให้คำปรึกษาและสนับสนุนด้านเทคโนโลยีสารสนเทศให้กับหน่วยงานต่าง ๆ ภายในองค์กร๓.๙ ฝ่ายกฎหมาย มีหน้าที่บริหารงานด้านกฎหมายกำกับการดำเนินงานขององค์กร ให้เป็นไปอย่างถูกต้องตามกฎหมายยกร่างระเบียบข้อบังคับ คำสั่งและประกาศต่าง ๆ ให้เป็นปัจจุบันดำเนินการเกี่ยวกับวินัยและการร้องทุกข์ ตลอดจนเป็นตัวแทน ศ.ศ.ป.ในการฟ้องร้องคดีและเจรจาข้อพิพาทต่าง ๆ จัดทำและเก็บรักษานิติกรรมสัญญารายงานสรุปงานด้านกฎหมายดำเนินการเพื่อให้บรรลุวัตถุประสงค์หลักตามวิสัยทัศน์ของยุทธศาสตร์ชาติว่าด้วยการป้องกันและปราบปรามการทุจริตรวมถึงให้คำปรึกษาด้านกฎหมายและระเบียบกับหน่วยงานต่าง ๆ ภายในองค์กร๓.๑๐ ฝ่ายเลขานุการผู้อำนวยการ มีหน้าที่บริหารจัดการงานสนับสนุนการทำงานของผู้อำนวยการกลั่นกรองตรวจสอบความถูกต้องของงาน วาระการประชุมและจดบันทึกการประชุมโดยประสานงานกับสายงานหรือฝ่ายที่รับผิดชอบเพื่อติดตามความคืบหน้าผลการดำเนินงานตามข้อสั่งการพร้อมเสนอแนะและสนับสนุนข้อมูลที่สำคัญและจำเป็นต่อการปฏิบัติงานของผู้อำนวยการ๓.๑๑ ฝ่ายตรวจสอบภายในมีหน้าที่ดำเนินการตรวจสอบติดตาม กระบวนการดำเนินงานภายในองค์กร ให้เป็นไปตามหลักการควบคุมที่ถูกต้อง ประเมินความมีประสิทธิภาพและประสิทธิผลของการดำเนินงาน ความน่าเชื่อถือของข้อมูลทางการเงิน การปฏิบัติตามกฎระเบียบ รวมทั้งระบบการควบคุมภายในของการดำเนินงานโดยขึ้นตรงต่อคณะกรรมการบริหารศูนย์๔. สถานที่ติดต่อเพื่อขอรับข้อมูลข่าวสารของศูนย์ส่งเสริมศิลปาชีพระหว่างประเทศศูนย์ส่งเสริมศิลปาชีพระหว่างประเทศ(องค์การมหาชน) ๕๙ หมู่ ๔ ตำบลช้างใหญ่ อำเภอบางไทร จังหวัดพระนครศรีอยุธยา ๑๓๒๙๐ โทรศัพท์ ๐ ๓๕๓๖ ๗๐๕๔ - ๙ โทรสาร๐ ๓๕๓๖ ๗๐๕๑ สายด่วน ๑๒๘๙ ไปรษณีย์อิเล็กทรอนิกส์ จึงประกาศให้ทราบโดยทั่วกันประกาศ ณ วันที่ ๑๒ มกราคม พ.ศ. ๒๕๖๑อัมพวัน พิชาลัยผู้อำนวยการศูนย์ส่งเสริมศิลปาชีพระหว่างประเทศพรวิภา/จัดทำ๒๓มกราคม ๒๕๖๑[๑]ราชกิจจานุเบกษา เล่ม ๑๓๕/ตอนที่ ๗ ง/หน้า ๑๕๑/๒๕มกราคม ๒๕๖๑